अर्जुन ने पूछा कि हे अग्निदेव! आप अनेकों प्राणियों से भरे एवं इन्द्र के द्वारा सुरक्षित खाण्डव वन को ही क्यों जलाना चाहते हो? तब अग्निदेव ने कहा कि श्वेतार्क नामक राजा ने बहुत बड़े-बड़े यज्ञ किए। एक बार उन्होंने लगातार बारह वर्ष तक यज्ञ किया। उस यज्ञ में मैंने (अग्निदेव) घी की अखण्ड धाराएँ पी थीं, इससे मेरी पाचनशक्ति क्षीण हो गयी तथा अजीर्ण के कारण अंग-अंग ढीला पड़ गया। तब ब्रह्माजी ने मुझे उपचार बताया था कि यदि मैं इस खाण्डव वन को जला दूँ तो इसकी वनस्पति व जड़ी-बूटी से मेरा अजीर्ण रोग दूर हो जाएगा। अतः ब्रह्माजी के कहने पर ही मैं आपकी सहायता लेने आया हूँ।